CELEX: 62020CN0464
Language: mt
Date: 2020-09-26 00:00:00
Title: Kawża C-464/20 P: Appell ippreżentat fis-26 ta’ Settembru 2020 minn KF mid-digriet mogħti mill-Qorti Ġenerali (Is-Seba’ Awla) fl-10 ta’ Lulju 2020 fil-Kawża T-619/19, KF vs SATCEN

14.12.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 433/29
            
         
      Appell ippreżentat fis-26 ta’ Settembru 2020 minn KF mid-digriet mogħti mill-Qorti Ġenerali (Is-Seba’ Awla) fl-10 ta’ Lulju 2020 fil-Kawża T-619/19, KF vs SATCEN
      (Kawża C-464/20 P)
      (2020/C 433/37)
      Lingwa tal-kawża: l-Ingliż
      
         Partijiet
      
      
         Appellanti: KF (rappreżentant: A. Kunst, Rechtsanwältin)
      
         Parti oħra fil-proċedura: Iċ-Ċentru Satellitari tal-Unjoni Ewropea (SATCEN)
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  —
               
               
                  tannulla d-digriet appellat (l-ewwel kap tat-talbiet);
               
            
                  —
               
               
                  tilqa’ r-rikors ħlief għar-raba’ kap tat-talbiet (it-tieni kap tat-talbiet); u konsegwentement
               
            
                  —
               
               
                  tannulla d-deċiżjoni tad-Direttur tas-SATCEN tat-3 ta’ Lulju 2019 li tibda mill-ġdid l-investigazzjoni amministrattiva u d-deċiżjoni tad-Direttur li tikkonferma dik id-deċiżjoni wara lment intern;
               
            
                  —
               
               
                  tordna lil SATCEN tħallas lill-appellanti kumpens ġust mis-sentenza tal-Qorti Ġenerali fil-Kawża T-286/15, KF vs SATCEN (“is-sentenza li għandha tiġi eżegwita”), bħala l-unika possibbiltà li tista’ tneħħi l-illegalitajiet ikkonstatati, tistabbilixxi mill-ġdid il-pożizzjoni legali tal-appellanti u teżegwixxi s-sentenza;
               
            
                  —
               
               
                  tordna lil SATCEN tikkumpensa lill-appellanti għad-dannu materjali u morali mġarrab bħala riżultat tal-bidu mill-ġdid tal-investigazzjoni amministrattiva, stmata provviżorjament ex aequo et bono għal EUR 30,000;
               
            
                  —
               
               
                  sussidjarjament, tibgħat il-kawża lura quddiem il-Qorti Ġenerali sabiex tiddeċiedi fuq il-mertu;
               
            
                  —
               
               
                  tikkundanna lill-konvenut għall-ispejjeż tal-proċeduri fl-ewwel istanza u fl-appell.
               
            
         Aggravji u argumenti prinċipali
      
      Insostenn tal-appell, l-appellanti tinvoka tliet aggravji:
      
                  1.
               
               
                  L-ewwel aggravju, ibbażat fuq ksur tal-Artikolu 266 TFUE u d-dritt tal-appellanti għal konformità sħiħa mas-sentenza li għandha tiġi eżegwita billi l-Qorti Ġenerali wettqet żball ta’ liġi billi ddeċidiet li d-deċiżjoni sabiex terġa’ tinbeda l-investigazzjoni amministrattiva kienet att preparatorju li ma jaffettwax ħażin l-interessi ta ’KF.
                  Kienet deċiżjoni li ma tiġix eżegwita sentenza b’mod xieraq skont l-Artikolu 266 TFUE, filwaqt li tqiesu wkoll iċ-ċirkustanzi speċifiċi tal-kawża ta’ KF, u b’hekk affettwat l-interessi tagħha immedjatament u direttament.
                  Il-Qorti Ġenerali wettqet żball ta’ liġi billi naqset milli tqis iċ-ċirkustanzi speċifiċi tal-każ ta’ KF, inklużi l-illegalitajiet irriversibbli fl-investigazzjoni amministrattiva inizjali.
                  Il-Qorti Ġeneral wettqet żball ta’ liġi billi naqset milli tirrikonoxxi li:
                  
                              —
                           
                           
                              is-SATCEN ma hijiex oġġettivament kapaċi li tneħħi l-illegalitajiet billi terġa’ tibda l-investigazzjoni amministrattiva, minħabba wkoll kif ġew influwenzati indebitament ix-xhieda fl-investigazzjoni amministrattiva inizjali u l-attakki serji fuq ir-reputazzjoni tajba u professjonali ta’ KF kif instab li seħħew fis-sentenza li għandha tkun eżegwita;
                           
                        
                              —
                           
                           
                              il-garanziji ta’ proċedura ġusta ma jistgħux jiġu pprovduti u
                           
                        
                              —
                           
                           
                              hemm ksur tal-prinċipju tal-osservanza ta’ żmien raġonevoli.
                           
                        
            
                  2.
               
               
                  It-tieni aggravju, ibbażat fuq ksur tal-Artikolu 266 TFUE u ksur tal-prinċipju tal-protezzjoni tal-aspettattivi leġittimi fis-sens li l-Qorti Ġenerali wettqet żball ta’ liġi billi injorat u naqset li tiddeċiedi li:
                  
                              —
                           
                           
                              d-diskrezzjoni fl-eżekuzzjoni xierqa tas-sentenzi tista’ titnaqqas, bħal fil-każ ta’ KF, għal miżura waħda possibbli, li qed tikkumpensaha b’mod ġust għall-illegalitajiet li nstab li seħħew fis-sentenza li għandha tiġi eżegwita;
                           
                        
                              —
                           
                           
                              kwalunkwe deċiżjoni finali li tikkonkludi l-proċess kollu u kwalunkwe deċiżjoni li twitti t-triq għaliha neċessarjament u obbligatorjament ikollha l-istess illegalità kif identifikata mis-sentenza li għandha tiġi eżegwita;
                           
                        
                              —
                           
                           
                              l-eżekuzzjoni tas-sentenza toħloq diffikultajiet speċjali;
                           
                        
                              —
                           
                           
                              KF kellu aspettattivi leġittimi li jiġi kkumpensat b’mod ġust;
                           
                        
                              —
                           
                           
                              il-pagament ta’ kumpens ġust huwa l-uniku mod sabiex jitneħħew l-illegalitajiet li nstabu li seħħew.
                           
                        
            
                  3.
               
               
                  It-tielet aggravju, ibbażat fuq ksur tal-Artikoli 268 u 340(2)TFUE fis-sens li l-Qorti Ġenerali wettqet żball ta’ liġi billi ddeċidiet li l-azzjoni għal kumpens għal responsabbiltà mhux kuntrattwali rigward id-deċiżjoni li terġa’ tinbeda l-investigazzjoni amministrattiva hija inammissibbli. KF ressqet azzjoni, li hija ammissibbli, konsegwentement l-azzjoni relatata għal kumpens hija ammissibbli.